TASCO รูดเกือบ 5% โบรกฯชี้กำไร Q3/60 หด รับผลราคาน้ำมันปรับขึ้นสูง-ยางมะตอยราคาร่วง
TASCO รูดเกือบ 5% โบรกฯชี้กำไร Q3/60 หด รับผลราคาน้ำมันปรับขึ้นสูง-ยางมะตอยราคาร่วง ล่าสุด ณ เวลา 15.40 น. ราคาอยู่ที่ 23.20 บาท ลบ 0.90 บาท หรือ 3.73% สูงสุดที่ 24.10 บาท ต่ำสุดที่ 23.10 บาท มูลค่าซื้อขายที่ 522.05 ล้านบาท
2 ต.ค. 2560

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 15.48 น. ราคาอยู่ที่ 23 บาท ลบ 1.10 บาท หรือ 4.56% สูงสุดที่ 24.10 บาท ต่ำสุดที่ 22.90 บาท มูลค่าซื้อขายที่ 624.67 ล้านบาท

ด้าน บล. ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “Fully Valued” หุ้น TASCO ราคาพื้นฐาน 23.00 บาท คาดว่ากำไรไตรมาส 3/60 ออกมาต่ำกว่าที่ตลาดคาดไว้เป็น 539 ล้านบาท เพิ่มขึ้น 56% จากไตรมาสก่อน, เพิ่มขึ้น 64% จากปีก่อน ที่ยังเติบโตได้สูงเพราะฐานเปรียบเทียบที่ต่ำกว่าปกติ แต่ถือว่าออกมาต่ำกว่าที่ตลาดคาดไว้ที่ประมาณ 700-800 ล้านบาท
โดยเหตุข้างต้นมีผลมาจากทิศทางราคาน้ำมันที่ปรับตัวสูงขึ้นมากระหว่างไตรมาส ในอัตรา 21% เป็น 58 เหรียญสหรัฐต่อบาร์เรลล์ จึงคาดว่าจะเกิดขาดทุนจากการทำสัญญาป้องกันความเสี่ยง (hedging) ในงวดไตรมาส 3/60 นี้ ซึ่งปกติจะทำไว้ +/- 5 เหรียญสหรัฐต่อบาร์เรลล์ คาดว่ารายการขาดทุนนี้จะเป็นจำนวนเงินประมาณ 150-200 ล้านบาท
นอกจากนี้อุปสงค์ในยางมะตอยที่ยังอ่อน ก็ทำให้ราคาขายในประเทศได้รับผลกระทบในเชิงลบ